
A Magyarországon jelenleg használt makroszeizmikus kérdőív módosítása és a kiértékelés számítógépes programmal történő felgyorsítása

Kulcsszavak: földrengés; intenzitás; EMS-98; adatfeldolgozás; algoritmus
A földrengések intenzitását a lakosság által kitöltött makroszeizmikus kérdőívekkel mintegy 100 éve vizsgáljuk Magyarországon.
Dolgozatom célja kettős:
(1) a jelenlegi webes kérdőív adatainak feldolgozását számítógépes programmal gyorsítani,
(2) majd a feldolgozás tapasztalatai és más nemzetközi példák alapján javaslatot tenni a kérdőív átalakítására.
A Kövesligethy Radó Szeizmológiai Obszervatóriumban végzett kutatásaim során összevetem Magyarország makroszeizmikus kérdőívét más országok kérdőíveivel, illetve az EMS-98 európai makroszeizmikus skálával, és bemutatok egy módosított változatot.
A kiértékeléshez Python nyelven implementáltam R. M. W. Musson 2006-ban publikált eljárását. A fejlesztés során számos nehézségbe botlottam, amely rávilágított arra, hogy
(1) nem csak a kérdőív tartalmi átalakítását érdemes megfontolni,
(2) hanem az adatgyűjtés módját is célszerű átalakítani,
(3) illetve az adatfelvétel módja miatti bizonytalanságokat anomália detektálással érdemes kiegészíteni és fuzzy logika használatát is érdemes megvizsgálni.



